  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ува ёросысь Кейшур гуртын туризм инфрасӧзнэтэн авиагурт кылдоз. Сое «Туризм и индустрия гостеприимства» йӧскалык ӵектос улсын лэсьтозы. Со сярысь улосвыл тӧролэн но кивалтэтлэн пресс-службазы ивортӥз. Авиагурт – со инты, кытын валтӥсь урам интые лобӟон-пуксён сюресэз, нош котькуд коркалэн, гаражез сяна, легкомоторной аслобертлы ангарез вань. Берпуметӥ аръёсы авиагурт лэсьтонъя ӵектосъёс кунысь куд-ог улосвылъёсын кылдӥзы. Нош Ува ёросысь авиагурт Россиысь нырысетӥез луыны быгатоз, кытысь самолётъёс инбаме лобӟозы. Авиагуртэз лэсьтон ужъёсты мытӥзы ни: лобӟон-пуксён сюрес но ангаръёс улэ интыосты радъязы, кедр арама мерттӥзы. Таяз арын нырысетӥ юрт-ангар пуктозы: нырысетӥ этажаз аслобетлы гараж луоз, нош кыкетӥяз – улон инты. « Ува ёросысь авиагурт гурт территориез выльдыны луонлык сётоз, со элькунэ инвестициос кысконъя тунсыко но перспективной ӵектос » Ольга Абрамова, Удмуртиысь кивалтэтлэн тӧроезлэн воштӥсез Валтӥсь ужъёсты 2024-тӥ арын инвожолы йылпумъялозы. Лобӟон-пуксён сюрес, рулёжной, магистральной но тоцевой сюресъёс, сылон интыос, перрон лэсьтозы, коммуникациос кыскозы. Озьы ик экосюресъёс умоятозы, мотоциклэн но веосипедэн ворттылыны спорт сюрес но нылпиослы шудон инты лэсьтозы. Со сяна, гольфен шудон бусы радъялозы, куно коркаос, вал но ыж кидъёс пуктозы, мушбакча лэсьтозы, емышо сад мерттозы. Тегъёс: самолёт Мерлык Туризм гурт Ува Удмуртия  